ХУНЗАХЪ Т1ОБИТ1АРАБ АВАР МАЦ1

 Ц1УНИЯЛЪУЛ КЪОЯЛДЕ ХЪВАРАБ.

Ассаламг1алакум хундерил т1алъи,

Т1абиг1ат берцинал муг1рузул т1огьал,

Т1аде маг1арухъе зах1матал нухал,

Ях1гун сабру г1урал т1адмаг1арулал.

Гьобол-гьудуласе рагьараб каву,

Гьуинал ниг1матаз г1уц1араб сурпа,

Гьимулел гьурмазулъ бугеб т1абиг1ат,

Т1аде вач1арасул гьабулеб х1урмат.

Ассаламг1алакум ц1ар араб тарих

Хундерил ханасул т1олго вилият,

Эркенлъи ц1унизе ц1адар к1анц1улел

Ц1иркъил г1амал бугел муг1рул г1адамал.

Ахбердил Мух1амал ях1алъ куцарал,

Х1ажимурадихъан лебаллъи щварал,

Ц1адаса ц1ар арав Х1амзат вахъарав,

Дуниял мук1урав Расул гьавураб.

Салам Ах1улгох1да шагьидлъаразде,

Аллагьасе г1оло рух1 кьун рагъарал,.

Салам хъах1ил зодихъ т1авап гьабулел,

Хъах1ал къункърабазде руссарал васал.

Салам мун вижараб ракь бокьулезде,

Рахьдал мац1 ц1унизе данделъаразде,

Маг1арул г1адатгун, г1амал-хасият,

Хисун чияралъухъ чар гьабич1езде.

Салам г1адат курал хъах1ал макказде,

Хъах1илаб зобазде намус бахарал,

Маг1арул буртина г1одоб лъеч1езде,

Маг1идаго ханжар рачел теч1езде.

Салам муг1рул т1огьал, т1огьол байдаби,

Т1абиг1ат гьайбатаб Хундерил т1алъи,

Къабул гьаре жакъа дур к1алг1аялда

Маг1арул халкъалъул къиматаб байрам.